"ธีระชัย"ชี้ไม่เก็บภาษีหุ้นทักษิณเป็นไปตามกม.
รมว.คลัง ชี้สรรพากรไม่เก็บภาษีหุ้น 1.2หมื่นล้านของ "ทักษิณ" เป็นไปตามกฎหมาย
15 ส.ค. 2554

รมว.คลัง ชี้สรรพากรไม่เก็บภาษีหุ้น 1.2หมื่นล้านของ "ทักษิณ" เป็นไปตามกฎหมาย
นายธีระชัย ภูวนาถนรานุบาล รมว.คลัง กล่าวถึงกรณีที่กรมสรรพากรไม่เก็บภาษีหุ้น 1.2 หมื่นล้านบาท จากพ.ต.ท.ทักษิณ ชินวัตร อดีตนายกรัฐมนตรี ที่ศาลตัดสินว่าเป็นเจ้าของหุ้นตัวจริงว่า หากกรมสรรพากรพิจาณาแล้วพบว่าอดีตนายกรัฐมนตรีไม่ต้องเสียภาษีแล้ว ต่อให้อดีตนายกฯจะนำเงินมาชำระภาษี กรมสรรพากรก็ไม่สามารถรับได้
ดังนั้นจึงอยากให้ทุกคนมั่นใจว่ากรมสรรพากรได้ยึดหลักการของกฏหมายอย่างเคร่งครัดและเป็นมาตรฐานเดียวกันกับประชาชนทุกคนอย่างแน่นอน
อย่างไรก็ตาม นายธีระชัย ปฏิเสธที่จะชี้แจงเรื่องที่ผู้บริหารกระทรวงการคลัง มีความเห็นต่างกับกรมสรรพากร ว่าควรต้องเก็บภาษีจาก พ.ต.ท.ทักษิณ และให้ศาลชี้ขาด โดย รมว.คลัง ให้เหตุผลว่าเป็นคำถามซ้ำ ซึ่งได้ชี้แจงไปแล้ว
ด้าน นางเสาวนีย์ กมลบุตร รองปลัดคลัง หัวหน้ากลุ่มภารกิจด้านรายได้ กล่าวว่า จะหารือกับนายสาธิต รังคสิริ อธิบดีกรมสรรพากร เรื่องการเก็บภาษีหุ้นดังกล่าว ว่าดำเนินการถูกต้องหรือไม่ ถึงเก็บไม่ได้ เพราะเริ่มมีการวิพากษ์วิจารณ์การทำงานของกรมสรรพากรว่าอาจจะผิดพลาดทำให้รัฐเกิดความเสียหาย 



ธีระชัย